P. Markovič, poslanec: (2007-07-02):
Správa o aktuálnom vývoji v slovenskom zdravotníctve a o realizovaných a pripravovaných opatreniach vlády Slovenskej republiky v rezorte zdravotníctva je podľa mňa akousi zvláštnou bibliografiou opatrení minulej vlády. Tento fakt by v podstate sám osebe nebol problémom, keby sme nežiadali pána ministra o správu o súčasnom stave, tak ako to názov hovorí, a o realizovaných a pripravovaných opatreniach tejto vlády. Na túto kapitolu však pán minister akosi pozabudol. Hlavné gro správy tvorí asi 32 strán, kde na prekvapenie len 1,5 strany sa venuje pripravovaným opatreniam. Nebudem reagovať na jednotlivé obvinenia na adresu bývalej vlády obsiahnuté v tejto správe, čo sa však dá konštatovať, je, že vláda nerozumie systému zdravotníctva, a to nielen preto, že v tejto správe prejavila absolútnu nekompetentnosť pri hodnotení opatrení bývalej vlády, ale hlavne preto, čoho sme boli svedkom za rok jej vládnutia. Vláda Roberta Fica neurobila za jeden rok vládnutia ani jedno zásadné systémové riešenie, ktoré by zlepšilo situáciu v zdravotníctve. A vláda ak niečo v tom urobila, boli to len kozmetické, populistické manévre ako napr. zrušenie dvadsaťkorunových a päťdesiatkorunových poplatkov, ktoré, mimochodom, znamenali výpadok 1,9 mld. na strane príjmov poskytovateľov a zaznamenali čiastočný nárast aj na spotreby zdravotnej starostlivosti. Ale múťme ďalej, s čím ďalej prišla táto vláda. Za vraj zásadné opatrenie bol vydávaný návrh na optimalizáciu siete zdravotníckych zariadení, resp. reštrukturalizáciu tejto siete. Len pripomeniem hystériu, ktorú tento nekompetentný návrh z dielne ministerstva zdravotníctva spôsobil. Niet sa čomu čudovať. Tvrdiť, že zadlžovanie koncových nemocníc je dôsledkom rozsiahlej siete zdravotníckych zariadení, tak ako to uvádza správa, ktoré treba financovať, je iluzórne, dôvodom je hlavne nekompetentné  riadenie, zavádzanie mäkkých rozpočtových  opatrení, na základe ktorých sa nemocnice neustále zadlžujú, resp. chýbajúce  spravodlivé ohodnotenie výkonov. Je predsa jasné, že rušením malých nemocníc a presúvaním pacientov do fakultných nemocníc, pán minister, kde je vyššia cena za ukončenú hospitalizáciu, sa cena bude ďalej predražovať. Smutný je aj narastajúci vývoj dlhu v štátnych zdravotníckych   zariadeniach, ktorý za prvý štvrťrok dosiahol sumu 800 mil. Vláda chcela reprofilizovať nadbytočné lôžka v nemocniciach, resp. celé oddelenia, tak ako to hovorí na strane 5 správy. Na strane 6 sa už dočítame o dôslednej reprofilizácii celých zdravotníckych zariadení. Čo teda ministerstvo chce robiť, pýtam sa. Chce zrušiť 36 nemocníc? Asi to nechce, lebo to zatrhol pán premiér. Chce zrušiť nemocnice, ktoré sú úspešné, ekonomicky zdravé? Aj toto ukazuje nekompetentnosť dnešného rezortu. Panie poslankyne, páni poslanci, vláda nerieši problémy zdravotníctva. Ako prioritné dnes minister predkladá nápady na vytváranie jednej zdravotnej poisťovne. Dôvodom toho je kladný hospodársky zisk zdravotných poisťovní v roku 2006, ktorý bol 1,92 mld. Je to dôvod vyvlastňovať súkromné zdravotné poisťovne? Je to dôvod na likvidáciu plurality zdravotných poisťovní? Vážený pán minister, ale určite to smeruje aj na predsedu vlády Roberta Fica. „Vláda presadí také právne prostredie, v ktorom všetky zdravotné poisťovne budú  mať rovnocenné podmienky bez ohľadu na ich právnu formu a ktoré zabráni  poisťovniam v nehospodárnom nakladaní s finančnými prostriedkami.“ Toľko hovorí vaše programové vyhlásenie vlády. Sú návrhy ministra zdravotníctva na vyvlastnenie alebo, ak chcete, najnovšie vytlačenie súkromných zdravotných poisťovní z trhu v súlade s programovým vyhlásením vlády? Podľa mňa nie je to tak. Ale to je, dámy a páni z vládnej koalície, vaša vec. Len sa netvárte, že plníte programové vyhlásenie vlády, lebo na základe toho, čo som hovoril, ho neplníte, pričom navyše v tomto konkrétnom prípade, z citovaného programového vyhlásenia, konáte v príkrom rozpore s programovým vyhlásením vlády. Nerozumiem, prečo sa minister zdravotníctva zameral na boj proti poisťovniam. Ak je dôvod snaha o systémové riešenie, tak to ste, pán minister, trochu mimo. Dovoľte mi, aby som vám povedal, že dnes v slovenskom zdravotníctve nie je hlavným problémom počet zdravotných poisťovní ani ich zisk dokonca. Ale ak treba, vysvetlím to. Po prvé, zisk nie je a nemôže byť problém, zdravotné poisťovne môžu vykázať zisk len za istých presne stanovených podmienok. Musia zazmluvniť celú verejnú minimálne sieť, ak zaplatia celú akútnu starostlivosť a nikto nie je na tzv. waiting listoch. Kladný hospodársky výsledok sa okrem toho poisťovne, a to dokonca aj podľa tejto správy, zaviazali vrátiť do systému. Minister hovorí, že im neverí. To ale nie je problém systému, ale viery a osobných preferencií pána ministra. Po druhé, chcem povedať, že konkurencia, a to aj v zdravotnom poistení, je dobrá. Ak minister tvrdí, že konkurencia v ňom neexistuje, je to práve pre to, čoho sme sa od neho doteraz nedočkali, a to v konkrétnych návrhoch na riešenie, napr. je to spustenie pripoistenia. Dnes síce vláda aj samotný premiér Fico chce vytláčať súkromné poisťovne len do sféry pripoistenia, ministerstvo však v tomto smere neurobilo nič. Možno ak by tento systém pripravilo, dnes by sme nemuseli riešiť základnú otázku plurality v zdravotnom poistení, lebo by sme zistili, že funguje. Dovoľte mi, aby som však vyjadril svoj pohľad aj na to, prečo si myslím, že dnes ako téma číslo 1 sa otvára páve pluralita a počet zdravotných poisťovní a prečo minister prichádza v úvode so spojením dvoch štátnych poisťovní, Všeobecnej zdravotnej a Spoločnej, neskôr s vyvlastnením súkromných zdravotných poisťovní a vytvorením jednej dominantnej štátom ovládanej zdravotnej poisťovne. Dôvod na to je prostý, vláda nevie, čo má v zdravotníctve robiť. Za rok, za rok, pán minister, ste už mohli ak nie realizovať, tak aspoň pripraviť návrhy riešení problémov, ktoré sme už pomenovali aj my, dokonca aj počas minulého funkčného obdobia. Jedna zdravotná poisťovňa nič nevyrieši. Je to, naopak, krok späť. Vyvlastnenie je s najväčšou pravdepodobnosťou aj protiústavné. A hlavne likvidácia plurality ide proti ľuďom. Pán minister, naozaj neviete riešiť problémy zdravotníctva inak ako monopolizáciou  zdravotného poistenia? Naozaj na to, aby ste vedeli rozumne riadiť rezort, nepotrebujete urobiť nič iné, len vytvoriť jednu zdravotnú poisťovňu? Očakávate, že reštrukturalizáciu siete lôžok, resp. zdravotníckych zariadení  uskutočníte tým, že budete cez jednu monopolnú poisťovňu rozhodovať o zazmluvnení tých poskytovateľov zdravotnej starostlivosti, o ktorých rozhodnete vy? Takto chcete optimalizovať sieť? Je to váš liek na zjavnú bezradnosť pri vašich dvoch fiaskách s návrhom optimalizácie siete? Takto chcete zrušiť zariadenie, ktoré nie sú vo vašej zriaďovateľskej pôsobnosti a na ktoré nemáte žiadny vplyv? Práve tie ste navrhovali zrušiť vo svojich predchádzajúcich správach Dalo by sa ešte veľa hovoriť o hospodárení poskytovateľov zdravotnej starostlivosti a štruktúre dlhu. Hovorili aj moji predrečníci o platoch zdravotníckych pracovníkov a sľuboch, ktoré dala strana Smer pred voľbami. A v tomto vás už nepodržia pravdepodobne ani odborári. Ale k čomu chcem ešte povedať pár slov, to je lieková politika tejto vlády. Vláda znížila DPH na lieky a na zdravotnícke potreby a znížila ceny liekov o 6,6 %. Toto opatrenie neprinieslo občanovi, ktorý je vraj neustále v centre záujmu strany Smer, nič, ale možno niečo len verbálne. V tomto duchu je aj dnešná situácia v kategorizácii liekov, kde podľa dnes platnej legislatívy musí byť v každej kategórii vždy jeden liek bez doplatku. Posledná kategorizácia liekov vydaná ministerstvom v 19 skupinách nejako pozabudla  na lieky bez doplatku. Takto dnešná vláda myslí na občana na prvom mieste. Čo však považujem za zásadnejšie, je prudký nárast nákladov na lieky. Ide tak v roku 2004 o mínus 1 %, roku 2005 o 5 % (štandard Európskej únie), roku 2006 o 13 %, tu upozorňujem, že v polroku došlo k zmene vlády roku 2007, kde je to zatiaľ 15 %. Čo teda vláda urobila v tejto oblasti? Asi sa budem opakovať, ospravedlňujem sa za to, ale odpoviem, že nič. Nedá mi ešte na záver môjho vystúpenia sa nezastaviť pri dvoch úsmevných konštatovaniach, ktoré mi dovoľte zacitovať. Správa hovorí: „Reforma predchádzajúceho vedenia ministerstva  zanechala tomuto súčasnému príliš veľa skrytých nástrah, ktoré sú postupne odhaľované. A je potrebné sa s nimi vysporiadať. V tejto správe nie je možné poukázať na všetky problémy. Po prvé, je ich príliš veľa a tento priestor to nedovoľuje. Po druhé,  nie všetky problémy vedenie rezortu pozná,“ upozorňujem, vedenie rezortu samo osebe  hovorí, že nepozná niektoré problémy rezortu, „pretože predchádzajúce vedenie o nich mlčí a samy vychádzajú na povrch len pomaly. Nemožno však nepoukázať na niektoré z nich.“ No je to trochu úsmevné, aj keď ja som sa nesmial, lebo ide o rezortnú správu parlamentu tejto krajiny. A dovoľte mi ešte jednu citáciu, ktorá tu odznela, len v krátkosti spomenúť. Správa uvádza, že v dôsledku  reprofilizácie celých zdravotníckych zariadení by sa získalo do systému zhruba 750 lekárov a 2 300 sestier, ale to najzaujímavejšie je, ministerstvo zdravotníctva tvrdí, „ak by všetci títo zdravotnícki pracovníci boli následne zamestnaní v zariadeniach v zriaďovateľskej pôsobnosti ministerstva zdravotníctva (čo, samozrejme, nie je celkom reálne, ale môžeme to garantovať)“. Nuž absurdita tejto správy je zrejmá. Za rok vládnutia vlády Roberta Fica sa zdravotníctvo začalo zadlžovať výrazne, výraznejšie, ako to bolo v predchádzajúcom období, rastú náklady bez zvyšovania kvality. Vláda Roberta Fica vyvolala v oblasti zdravotníctva obrovské očakávania. Robert Fico pred voľbami tvrdil, že má pripravenú programovú alternatívu k vtedajšej vláde.  Dnes sa ukazuje, že nemal a nemá nič. Vláda nepriniesla dodnes žiadne systémové návrhy. Za rok vládnutia sme boli len svedkami populistických maskovacích manévrov bez reálneho výsledku. Toto je podľa mňa pravdivý záver správy o aktuálnom vývoji v slovenskom zdravotníctve a o realizovaných a pripravovaných opatreniach vlády v rezorte zdravotníctva. Ďakujem pekne. (Potlesk.)